《同持国宿太学官舍》
宋代·江休复

翳翳云月薄，泠泠雪风清。学省夜岑寂，天街断人行。

广庭层阁阴，寻廊步馀明。松筱递遥响，如闻弦诵声。

悠悠子佩诗，讲座尘埃生。回就直舍休，亹亹谈道精。

心会境物融，泯然遗世营。寒眠屡展转，寤言写素诚。

作者简介：（1005—1060）宋开封陈留人，字邻几。登进士第。为蓝山尉，改大理寺丞，迁殿中丞。召试，擢集贤校理，判刑部。与苏舜钦游，坐预进奏院祠神会落职，监蔡州商税。后复故官，累进至刑部郎中。强学博览，为文淳雅，尤善于诗。喜琴、弈，工隶书。有《嘉祐杂志》、《唐宜鉴》、《春秋世论》及文集等。